Tingretten reduserte salærkrav fra bistandsadvokater
Snaut tre måneder før rettssaken mot Anders Behring Breivik har advokater og sakkyndige fått utbetalt over 7 millioner kroner i salærer, skriver Adresseavisen. De to bistandsadvokatene har fått redusert sine krav med henholdsvis 47.000 kroner og 79.000 kroner. - Reduksjonen skyldes enkelte feiloppføringer og at tingretten er uenig i tidsbruken som er oppført, sier tingrettsdommer Ina Strømstad ved Oslo tingrett. Hun ønsker ikke å oppgi navnene på de to advokatene det gjelder. Leder Berit Reiss-Andersen i Advokatforeningen sier at det ikke er uvanlig at salær blir redusert og at advokater blir bedt om å redegjøre for tidsbruken. Hittil har Oslo tingrett utbetalt til sammen kr 3.773.545 kroner i salær til flere av bistandsadvokatene. Den største utbetalte enkeltsummen hittil er på 133.500 kroner. Forsvarerne har hittil fått utbetalt 2.646.283 kroner og de to sakkyndige Synne Sørheim og Torgeir Husby har fakturert et krav på 720.645 kroner. Totalt er det engasjert 174 bistandsadvokater i tillegg til Breiviks fire forsvarere. Sluttregningen vil derfor bli atskillig større.
Oslo tingrett har redusert salærkravene fra to bistandsadvokater i terrorsaken. Advokatene får nå 126.000 kroner mindre enn de forlangte.